作者:白居易
標題:代書詩一百韻寄微之
內容:憶在貞元歲，初登典校司。身名同日授，心事一言知。肺腑都無隔，形骸兩不羈。疏狂屬年少，閒散為官卑。分定金蘭契，言通藥石規。交賢方汲汲，友直每偲偲。有月多同賞，無杯不共持。秋風拂琴匣，夜雪卷書帷。高上慈恩塔，幽尋皇子陂。唐昌玉蕊會，崇敬牡丹期。笑勸迂辛酒，閑吟短李詩。儒風愛敦質，佛理賞玄師。度日曾無悶，通宵靡不為。雙聲聯律句，八面對宮棋。往往遊三省，騰騰出九逵。寒銷直城路，春到曲江池。樹暖枝條弱，山晴彩翠奇。峰攢石綠點，柳宛麴塵絲。岸草煙鋪地，園花雪壓枝。早光紅照耀，新溜碧逶迤。幄幕侵堤布，盤筵佔地施。徵伶皆絕藝，選伎悉名姬。粉黛凝春態，金鈿耀水嬉。風流誇墮髻，時世鬥啼眉。密坐隨歡促，華尊逐勝移。香飄歌袂動，翠落舞釵遺。籌插紅螺碗，觥飛白玉卮。打嫌調笑易，飲訝卷波遲。殘席喧嘩散，歸鞍酩酊騎。酡顏烏帽側，醉袖玉鞭垂。紫陌傳鐘鼓，紅塵塞路岐。幾時曾暫別，何處不相隨。荏苒星霜換，回環節候催。兩衙多請告，三考欲成資。運啟千年聖，天成萬物宜。皆當少壯日，同惜盛明時。光景嗟虛擲，雲霄竊暗窺。攻文朝矻矻，講學夜孜孜。策目穿如劄，鋒毫銳若錐。繁張獲鳥網，堅守釣魚坻。並受夔龍薦，齊陳晁董詞。萬言經濟略，三策太平基。中第爭無敵，專場戰不疲。輔車排勝陣，掎角搴降旗。雙闕紛容衛，千僚儼等衰。恩隨紫泥降，名向白麻披。既在高科選，還從好爵縻。東垣君諫諍，西邑我驅馳。再喜登烏府，多慚侍赤墀。官班分內外，遊處遂參差。每列鵷鸞序，偏瞻獬豸姿。簡威霜凜冽，衣彩繡葳蕤。正色摧強禦，剛腸嫉喔咿。常憎持祿位，不擬保妻兒。養勇期除惡，輸忠在滅私。下韝驚燕雀，當道懾狐狸。南國人無怨，東臺吏不欺。理冤多定國，切諫甚辛毗。造次行於是，平生志在茲。道將心共直，言與行兼危。水暗波翻覆，山藏路險巇。未為明主識，已被倖臣疑。木秀遭風折，蘭芳遇霰萎。千鈞勢易壓，一柱力難支。騰口因成痏，吹毛遂得疵。憂來吟貝錦，謫去詠江蘺。邂逅塵中遇，殷勤馬上辭。賈生離魏闕，王粲向荊夷。水過清源寺，山經綺季祠。心搖漢皋佩，淚墮峴亭碑。驛路緣雲際，城樓枕水湄。思鄉多繞澤，望闕獨登陴。林晚青蕭索，江平綠渺彌。野秋鳴蟋蟀，沙冷聚鸕鷀。官舍黃茅屋，人家苦竹籬。白醪充夜酌，紅粟備晨炊。寡鶴摧風翮，鰥魚失水鬐。暗雛啼渴旦，涼葉墜相思。一點寒燈滅，三聲曉角吹。藍衫經雨故，驄馬臥霜羸。念涸誰濡沫，嫌醒自歠醨。耳垂無伯樂，舌在有張儀。負氣沖星劍，傾心向日葵。金言自銷鑠，玉性肯磷緇。伸屈須看蠖，窮通莫問龜。定知身是患，應用道為醫。想子今如彼，嗟予獨在斯。無憀當歲杪，有夢到天涯。坐阻連襟帶，行乖接履綦。潤銷衣上霧，香散室中芝。念遠緣遷貶，驚時為別離。素書三往復，明月七盈虧。舊裡非難到，餘歡不可追。樹依興善老，草傍靜安衰。前事思如昨，中懷寫向誰。北村尋古柏，南宅訪辛夷。此日空搔首，何人共解頤。病多知夜永，年長覺秋悲。不飲長如醉，加餐亦似饑。狂吟一千字，因使寄微之。